钦定古今图书集成/明伦汇编/官常典/第356卷 > 张录
## 钦定古今图书集成/明伦汇编/官常典/第356卷 > 张录

按《明外史解一贯传》：“张录字宗制，城武人。正德六年
进士。授太常博士，擢御史。嘉靖初，伏阙争大礼，下狱
廷杖。出按畿辅，劾宣府诸将失事，皆伏辜。西域鲁迷
贡狮子、西牛方物，言所贡玉石，计费二万三千馀金，
往来且七年，邀中国重赏。录言：明王不贵异物，今二
狮日各饲一羊，是岁用七百馀羊也。牛食刍菽，今乃
食果饵，则食人之食矣。愿返其献，归其人，薄其赏，以
阻希望心。”帝不能用。张璁擢兵部侍郎。录与诸御史
争之，不听。时璁与桂萼屡攻费宏，录言：“宏以子懋良
罪系，再疏乞休。陛下既温旨慰留。及璁、萼屡劾，又复
如常批答。溺三臣之爱，持两可之心，致宏去志不决，
璁等忮心未已。今水旱相仍，变异迭出，正大小臣工
修省时。而诸人为国股肱，相倾排若此，欲弭灾变，不
亦难乎？乞并黜三人，以回天谴。”帝为戒谕璁、萼如《录》
指。后璁以侍郎总台事，修前憾，言录不谙宪体，宜他
调，遂罢归。家居二十年卒。